Fredagens lodtrækning artede sig således at AaB møder de cypriotiske mestre APOEL i de afgørende knald eller fald-kampe om en plads i Champions League-gruppespillet.

AaB skal besejre cypriotiske APOEL for at komme i Champions League-gruppespillet. Det er en realitet efter fredagens lodtrækning til playoffrunden i kampen om Champions League-kvalifikation. De danske mestre kunne udover APOEL trække østrigske Red Bull Salzburg, rumænske Steaua Bukarest, hviderussiske Bate Borisov og skotske Celtic, som fik en ny chance, fordi polske Legia Warszawa brugte en ulovlig spiller i klubbernes indbyrdes møde i sidste runde. Den første kamp mellem AaB og APOEL spilles 19. eller 20. august i Aalborg, og der er så returopgør i den cypriotiske hovedstad Nicosia 26. eller 27. august.